เอไลฟ์มั่นใจลุยขายแบบคุ้มครองตลอดชีพ
เอไลฟ์ พร้อมขายประกันคุ้มครองตลอดชีพ หลังลูกค้ามั่นใจธุรกิจ
18 ม.ค. 2555

เอไลฟ์ พร้อมขายประกันคุ้มครองตลอดชีพ หลังลูกค้ามั่นใจธุรกิจ
นายเมธี จันทวิมล ผู้ช่วยกรรมการผู้จัดการ บริษัท แอ๊ดวานซ์ ไลฟ์ ประกันชีวิต หรือเอไลฟ์ เปิดเผยว่า ในปีนี้บริษัทพร้อมที่จะขยายตลาดไปสู่แบบประกันชีวิตตลอดชีพและแบบบำนาญให้มากขึ้น หลังจากเห็นว่าลูกค้าเริ่มมีความมั่นใจในบริษัทมากขึ้น และเมื่อปีที่ผ่านมาก็ได้เพิ่มทุนเป็น 1,150 ล้านบาท จากเดิม 900 ล้านบาท เพื่อให้ฐานะการเงินแข็งแกร่งมากขึ้น
“ในช่วง 2-3 ปีที่ผ่านมา บริษัทจะเน้นขายแบบประกันระยะสั้นและเน้นสร้างแบรนด์ให้เป็นที่รู้จักกับลูกค้าเป็นหลักก่อน เพื่อให้ลูกค้าเกิดความมั่นใจ แต่ปีนี้เราพร้อมที่จะบุกตลาดให้ตอบสนองความต้องการของลูกค้าได้ทุกด้านแล้ว โดยเฉพาะเรื่องการเป็นที่ปรึกษาและวางแผนทางการเงินให้กับลูกค้า” นายเมธี กล่าว
นอกจากนี้ การที่ทิศทางดอกเบี้ยในปีนี้มีแนวโน้มทรงตัว และการคุ้มครองเงินฝากจะเหลือเพียง 1 ล้านบาท ก็จะทำให้ผู้บริโภคหันมาหาทางเลือกการออมเงินผ่านแบบประกันชีวิตมากขึ้น โดยเฉพาะแบบประกันชีวิตระยะสั้นของบริษัท เช่น แบบ 5/2 ชำระเบี้ย 2 ปี คุ้มครอง 5 ปี เฉลี่ยปัจจุบันก็ยังให้ผลตอบแทนอยู่ที่ 5.14% สูงกว่าดอกเบี้ยเงินฝากอยู่พอสมควร
อย่างไรก็ตาม ในปีนี้บริษัทตั้งเป้าทำเบี้ยรับปีแรกให้ได้ 608 ล้านบาท แบ่งเป็นช่องทางโทรศัพท์ หรือเทเลมาร์เก็ตติง 308 ล้านบาท ช่องทางการเป็นที่ปรึกษาทางการเงิน 100 ล้านบาท และช่องทางใหม่ซึ่งเป็นสินค้าพิเศษอย่างแบบประกันยูนิเวอร์แซลไลฟ์ ที่เป็นแบบประกันชีวิตควบคู่การลงทุนอีก 200 ล้านบาท 
สำหรับปีที่ผ่านมาบริษัทมีเบี้ยจากเทเลมาร์เก็ตติง 300 ล้านบาท เบี้ยจากการเป็นที่ปรึกษาทางการเงิน 50 ล้านบาท และมีเบี้ยต่ออายุเฉลี่ย 90% โดยมีฐานลูกค้าเทเลมาร์เก็ตติงอยู่ 3.7 หมื่นราย และลูกค้าที่ปรึกษาทางการเงิน 1,000 ราย